Adela Oravcová, Pezinok

Metla na Tornádo

 „Jožko, obed je hotový! Poď si umyť ruky a šup ku stolu.“ Miloval mamin hlas. Najkrajšie znel práve vo chvíli, keď ho volala k jedlu. Vôňa šíriaca sa z malej útulnej kuchyne
ho zakaždým presviedčala o tom, že jeho mama je najlepšia kuchárka na svete. Ešte nikdy nenavarila niečo, čo nemal rád. Zeleninová polievka plná mrkvy, zemiakov a petržlenu voňala hádam až k susedom. Mal rád letné obdobie, vtedy boli mamine dobroty oveľa zaujímavejšie a pestrejšie. V záhrade jej pomáhal nielen so zberom dozretého ovocia a zeleniny, rád trhal burinu, okopával hriadky a nosil ťažké krhle s vodou. Od dvanástich rokov si túto ťažkú prácu začal predstavovať ako hru.

 Sused Tóno, ktorý si s kamarátmi v pivnici rodičovského domu vybudoval posilňovňu, občas na neho zamával a so smiechom zakričal, aby si prišiel k nemu budovať správnu muskulatúru. Jožkovi chvíľu trvalo, kým zistil, čo je to muskulatúra. Nechcel sa nikoho pýtať, aby si o ňom nemysleli, že je hlúpy. Veď v škole patril medzi najlepších. Až raz večer, keď nemohol zaspať a vrtel sa pod perinou, prišla k nemu mama a spýtala sa, čo ho trápi, keďže sa prehadzuje ako miešačka s cementom. Zastonal a priznal sa, že vôbec netuší, čo to je tá muskulatúra a prečo si ju má budovať. „Ty môj zlatúšik,“ zasmiala sa mama. „Ešte trošku podrastieš a muskulatúra sa ti začne budovať sama. Pri tej tvojej pomoci na záhrade ti porastú svaly jedna radosť.“ Len čo mu mama nežne chytila ruku a pohladila ju na mieste, kde má Tóno obrovskú hrču, pochopil, že tá muskulatúra sú vlastne napuchnuté svaly nad lakťami. Uvedomil si, že mama má pravdu a na záhrade je dosť možností, vďaka ktorým môžu narásť tie hrče aj na jeho tele. „Jožko môj zlatý, tebe tie svaly budú rásť jedna radosť. A nezabudni, nie sú len od cvičenia, ale aj od dobrého jedla.“ Zasmiala sa mama, na čelo mu vtisla príjemný bozk a prikryla ho perinou z husieho peria. „Hm, prečo ale ockovi narástla tá muskulatúra na zlom mieste? Veď tiež veľa robí a zje aj veľa dobrého jedla,“ povedal si sám pre seba skôr, než zaspal a predstavil si ockove veľké brucho.

 Raz ráno pozhadzoval silnejší letný vietor zo stromu zrelé marhule. Mama vytiahla z komory veľkú plechovú misu a poprosila Jožka, aby ich pozbieral. Keď ich jednu za druhou zdvíhal
zo suchej zeme, ktorú dážď neskropil už skoro mesiac, všímal si aj burinu, ktorá napriek tomu, že nemá prirodzenú vlahu, rástla medzi paradajkami, hrachom, uhorkami a ostatnou zeleninou ako divá. Z kuchyne sa ozval buchot, mame asi padol hrniec. „Jožko, poponáhľaj sa trošku.
Na obed budú marhuľové guľky a cesto mám už hotové.“ Viac mu nebolo treba. Kvôli svojmu najobľúbenejšiemu jedlu pridal na rýchlosti a o chvíľu položil na stôl plnú misu pozbieraného ovocia. „Ale ich je. Chvála bohu, tento rok je úroda oveľa lepšia ako vlani. Minulý rok nám ich vypálil mráz.“ Jožko sa zahľadel na mamu a nechápal, ako môže studený mráz niečo vypáliť. Vedel, že páli slnko, oheň a aj žihľava. Dokonca mu raz vypálil aj Tóno, keď zvedavo nazeral
do posilňovne a smial sa, ako chalani fučali, keď dvíhali ťažkú kopu zviazaných tehál a tvárili sa pritom, akoby to boli skutočné činky. Na tie asi nemali dosť peňazí a tak si ich pripravili z toho, čo bolo po ruke. Keď ho Tóno zbadal, ako sa chichoce v malom okienku, vybehol
za ním tak rýchlo, že sa nestihol skryť za kríkom pred ich domom a vypálil mu silnú a štipľavú facku, ktorá ho v momente zložila na zem. „Krpec, ešte raz sa na nás budeš smiať a nikdy ti tá muskulatúra nenarastie na správnom mieste. Určite ju budeš mať tam, kde tvoj tatko.“ Jožkovi sa od bolesti a štípania na líci vtisli slzy do očí. Nahnevane pozeral za odchádzajúcim Tónom a v hlave mu vŕtalo, či to naozaj s tou vyhrážkou myslel vážne. Čo ak ho práve v tej chvíli začaroval a miesto svalov na rukách mu narastie veľký pupok? Zrazu sa usmial, pohladil si líce, vstal a zakričal na neho: „Tvoj tatko má tiež riadnu muskulatúru a ty ju budeš mať určite rovnakú!“ Pán Anton, Tónov tatko, mal totiž brucho ešte väčšie ako ten jeho. „A určite budeš aj plešatý po tatkovi!“ Zakričal, keď zatváral bránu a potichu ďakoval za to, že jeho tatko má stále pevné a husté vlasy.

 Keď si sadol s mamou k chutnému obedu, spomenul si na jej slová a spýtal sa: „Ako môže mráz páliť?“ spýtal sa s plnými ústami. Mama ho chytiac za plné líca upozornila, že pri jedle sa nerozpráva, no o chvíľu to pravidlo porušila aj ona. „Vieš, mráz je niekedy tak veľmi studený, až páli. A keď príde neskoro na jar, spáli svojou silou celú úrodu. Sama neviem, prečo sa to tak hovorí. Jednoducho štípe a páli.“ Usmiala sa a lyžičkou rozkrojila tú chutnú žltú zemiakovo múčnu guľku poliatu roztopeným maslom a posypanú práškovým cukrom, v ktorej sa ukrývala uvarená zrelá sladká marhuľa. Poobede, keď si trochu oddýchli, vybrali sa spolu
do záhradky urobiť poriadok s tou divou burinou. Keď ju vytrhali, hodili ju do slepačieho dvorčeka na smetisko, kde však dlho nevydržala. Zvedavé, večne hladné sliepky naskákali
na čerstvú zelenú kopu a pustili sa do nej. Mama kupovala každý rok kuriatka, ktoré boli malinké, jemnučké, žltučké a veľmi milučké. Len čo vyrástli, stali sa z nich drzé operené tvory bez rozumu, ktoré zanechávali mazľavú nepríjemnú značku po celom dvorčeku. Ochranné krídla nad nimi držalo veličenstvo kohút. Ten, ktorého tento rok doniesla mama domov a bol veľmi milým, dobrým a rozumným kuriatkom, sa pravdepodobne v pubertálnom období zmenil na divoké tornádo. Aspoň tak to hovorila babka. Vždy, keď chcela prejsť cez slepačí dvor
na latrínu, dobre sa porozhliadala, či niekde nablízku nečíha slepačí ochranca, zobrala si do rúk metlu a opatrne vykročila vpred. Len čo za sebou zavrela bránku z drevených latiek, zakričala na Jožka: „Zvieratá nemajú radi, keď cítia z človek strach. Vtedy zaútočia. Pamätaj si to Jožko!“ Tú vetu si veru dobre zapamätal, pretože hneď ako ju babka dopovedala, zo zadnej časti dvorčeka priletelo operené kikiríkajúce tornádo, roztiahlo krídla a chystalo sa skočiť na babku. Švác, švác. Metla lietala hore dole, kým sa tornádo neupokojilo a nezmizlo. Jožko od tej chvíle začal kohúta naozaj volať „Tornádo“ a cestu na záchod bral ako dobrodružstvo, počas ktorého bolo najlepšie držať v ruke metlu. Len raz sa Tornádo pokúsil skočiť do odvážneho bojovníka. Úder metlou ho navždy presvedčil, že to viac robiť nemá. Porazený kohút sa skrútil na zemi
a nespokojne si akýmsi divným zvukom, ktorý pripomínal skôr sliepku ako kohúta, zrejme priznal prehru. Jožko pochopil, že viac metlu potrebovať nebude. Tornádo vstal, roztiahol krídla, uložil si ich pekne vedľa tela a rozbehol sa do zadnej časti dvorčeka za svojimi vernými sliepkami. „Mal si si zapamätať, že sme kamoši, keď si bol kura. Teraz budeš môj poslušný poddaný!“ zakričal Jožko a naposledy zamával metlou nad hlavou.

 Občas sa na jar stávalo, že celú ulicu zaplavila voda z rozvodneného Dunaja.
Do domu, v ktorom býval Jožko sa vchádzalo po troch schodíkoch, ktoré jej mali zabrániť,
aby vnikla dnu. Keď sa predsa len dovnútra dostala, rodičia spravili všetko preto, aby boli škody čo najmenšie a len čo ustúpila, rýchlo upratovali a sušili všetok nábytok a koberce. Jožko v gumákoch kontroloval vydesené operence sediace vysoko na hnojisku v zadnej časti dvorčeka. V takej chvíli bol rád, že dedo s tatkom postavili okolo hnojiska vyšší múr z pálených tehál, ktoré zostali zo stavby domu. To by bola galiba, keby bol múrik z tých nepálených, ktoré voda dokázala ľahko zváľať a ešte aj hnojisko by sa vylialo. Len čo voda opadla, bolo treba upratať dvor a záhradu. A práve to bola jeho práca. Kým mama s tatom zachraňovali nábytok, s lopatou vynášal blato na kopu do kúta na dvore. Bolo mu ľúto, keď mama vyšla na záhradku a miesto krásnej zeleniny, ktorú tam vysadila, našla len kopy blata. Stála tam, bez slova spínala ruky a po tvári jej stekali slzy. Tatko ju v takej chvíli tíšil a ubezpečoval, že Dunaj im pohnojil záhradku a ďalšia úroda bude oveľa lepšia. Len čo všetko poupratovali, snažili sa s tatkom prekopať záhradku a s mamou zasadiť zeleninu, ktorá ešte mala šancu vyrásť. Niekedy boli úspešní a úroda z Dunajom pohnojenej záhradky bola veľmi dobrá. Najlepšie sa však darilo predsa len tej divokej burine. Keď ale na hriadkach nič okrem nej poriadne nerástlo, Jožko dostal od rodičov povolenie pustiť do záhrady armádu operencov, aby zneškodnila zeleného nepriateľa. Vtedy bola metla vždy po ruke, keby si náhodou Tornádo nárokoval aj na túto časť a nechcel by sa vrátiť späť do slepačieho dvora.

 Stalo sa, že sa roky nejako divoko rozbehli. Jožkovi sa predsa len na rukách zväčšila muskulatúra, čo už ale Tóno nevidel, pretože odišiel študovať do iného mesta a domov chodil málokedy. Doma sa všetko zmenilo. Mamu začala trápiť silná reuma a tak mal Jožko na starosti všetku prácu na záhrade. Odkedy dali múdri páni inžinieri upraviť divoké rameno Dunaja, dom, záhrada a operení obyvatelia slepačieho dvora boli v bezpečí. Neskôr, keď nastúpil do práce a nestíhal záhradku obhospodarovať, nasadili s otcom do hriadok zemiaky a miesto sliepok kúpili biele morky, ktoré z nich vyzobkávali pásavky. Kým mama vládala chodiť, okolo plotu boli vysadené záhony kvetov. Zrazu sa všetko zmenilo. Skôr než sa Jožko oženil, mama sa odobrala do nebeských výšok. A hoci jeho manželka Danka varila výborne, z kuchyne už nikdy nebolo cítiť vône, ktoré tam dokázala vyčarovať mama. Tatko bol rád, keď v dome pribudli jedno za druhým ich tri deti a ešte im pekných pár rokov pomáhal s ich výchovou. V tom období sa začali diať veľké zmeny. Ulice, domy, záhrady v ich blízkom okolí začali miznúť. Jožko s rodinou veľmi dúfal, že sa tá veľká likvidácia skoro zastaví a ich domček ostane stáť
na svojom mieste. V deň, keď poštár priniesol úradnú zásielku a oni dostali príkaz opustiť
to nádherné miesto, pretože na ňom vyrastie bytovka s množstvom bytov, dostal tatko srdcový záchvat a o pár dní ho uložili na cintorín vedľa mamy. Jožko s rodinou sa ešte nestihli spamätať z tej náhlej straty, keď dostali do rúk kľúč od trojizbového bytu na štvrtom poschodí. O pár mesiacov zmizla ich ulica, dom aj záhrada. Krásnu voňavú zelenú Petržalku zalial betón. Život sa zmenil.

 Na zastávke pred vysokou bytovkou občas sedáva staručký pán. Chvíľu len tak pozerá okolo seba, počúva zvuky ulice a sem tam na pár minút zavrie oči. Okoloidúci si ho nevšímajú. Niektorí z nich už vedia, že je to pán Jožko, ktorý tu kedysi býval s rodinou v krásnom dome a počas chvíľ strávených na zastávke sa v spomienkach doňho vracia. Počas milosrdného krátkeho snívania sa znova s tatkom prechádza po záhradke plnej kvetov, zeleniny a ovocia, sleduje cez okno do kuchyne mamu, ktorá pripravuje tie najchutnejšie jedlá a vie, že na kohúta strážiaceho večne hladné sliepky si už metlu brať nemusí.

Kategória – dospelí nad 20 rokov

Adela Oravcová